

REPUBLIKA HRVATSKA

VARAŽDINSKA ŽUPANIJA

OPĆINA PETRIJANEC

OPĆINSKO VIJEĆE

KLASA: 363-01/19-01/47

URBROJ: 2186-06-01/19-20

Petrijanec, 16. svibnja 2019.

Na temelju članka 14. Zakona o koncesijama (»Narodne novine«, broj 69/17), članka 28. Statuta Općine Petrijanec (»Službeni vjesnik Varaždinske županije«, broj 16/13 i 52/17), a sukladno Odluci o komunalnim djelatnostima na području Općine Petrijanec (»Službeni vjesnik Varaždinske županije«, broj 80/18) Općinsko vijeće Općine Petrijanec na 17. sjednici održanoj dana 16. svibnja 2019. godine, donosi

## **ANALIZA DAVANJA KONCESIJE I PROCJENA VRIJEDNOSTI KONCESIJE**

## za obavljanje komunalne djelatnosti dimnjačarskih poslova

## na području Općine Petrijanec

### **Uvod**

Zakon o komunalnom gospodarstvu (»Narodne novine«, broj 68/18 i 110/18), u članku 24. kao jednu od uslužnih komunalnih djelatnosti navodi obavljanje dimnjačarskih poslova. Pod uslužnom djelatnošću obavljanja dimnjačarskih poslova podrazumijeva se čišćenje i kontrola dimnjaka, dimovoda i uređaja za loženje u građevinama. Obavljanje uslužne komunalne djelatnosti financira se iz cijene komunalne usluge.

Zakon o zaštiti od požara (»Narodne novine«, broj 92/10), članak 38. propisuje da vlasnici, odnosno korisnici građevina, građevinskih dijelova i drugih nekretnina te prostora, odnosno upravitelji zgrada dužni su sukladno propisima, tehničkim normativima, normama i uputama proizvođača održavati u ispravnom stanju postrojenja, uređaje i instalacije električne, plinske, ventilacijske i druge namjene, dimnjake i ložišta, kao i druge uređaje i instalacije, koji mogu prouzročiti nastajanje i širenje požara te održavanju moraju posjedovati dokumentaciju.

Općina Petrijanec, sukladno Zakonu o komunalnom gospodarstvu, je pravo obavljanja komunalne djelatnosti dimnjačarskih poslova putem Ugovora o povjeravanju obavljanja komunalne djelatnosti dimnjačarskih poslova (KLASA: 363-02/17-01/1, URBROJ: 2186-06-17-937) između Općine Petrijanec, Općine Sračinec i DIMAX j.d.o.o., sklopljenog dana 29. prosinca 2017. godine, povjerila gospodarskom subjektu DIMAX j.d.o.o., Miroslava Krleže 1/2, Varaždin. Ugovor o povjeravanju obavljanja komunalne djelatnosti dimnjačarskih poslova sklopljen je na razdoblje od godinu dana odnosno do završetka postupka za odabir koncesionara na području Općine Petrijanec pa je zbog navedenog iste potrebno na temelju koncesije povjeriti fizičkim ili pravnim osobama koje ispunjavaju zakonske uvjete, a na temelju postupka provedenog sukladno odredbama Zakona o koncesijama.

### **Opis predmeta koncesije**

Predmet koncesije je obavljanje dimnjačarskih poslova odnosno obveza čišćenja i kontrola dimovodnih objekata i uređaja za loženje na području Općine Petrijanec.

### **Svrha i cilj koncesije**

Svrha koncesije je osigurati redovito i kvalitetno obavljanje dimnjačarskih poslova kako bi se pridonijelo zaštiti ljudskog života, zdravlja i imovine na području Općine Petrijanec.

Cilj davanja koncesije je profesionalno i efikasno obavljanje dimnjačarskih poslova na području Općine radi sprječavanja opasnosti od požara, eksplozije, trovanja, te zagađivanja zraka.

### **Propisi koji se primjenjuju na davanje koncesije**

Koncesija se dodjeljuje na temelju odredaba Zakona o komunalnom gospodarstvu (»Narodne novine«, broj 68/18 i 110/18), Zakona o koncesijama (»Narodne novine«, broj 69/17), Tehničkog propisa za dimnjake u građevinama (»Narodne novine«, broj 3/07), Zakona o javnoj nabavi (»Narodne novine«, broj 120/16) i Odluke o komunalnim djelatnostima na području Općine Petrijanec (»Službeni vjesnik Varaždinske županije«, broj 80/18).

### **Tehnička analiza opravdanosti davanja koncesije**

Opis djelatnosti koja se daje u koncesiju te pružanje usluge koja je predmet koncesije.

Odredbama Zakona o komunalnom gospodarstvu kao komunalna djelatnost utvrđeno je i obavljanje dimnjačarskih poslova. Koncesija se daje s obzirom da je Općina, kao jedinica lokalne samouprave, dužna osigurati trajno i kvalitetno obavljanje komunalne djelatnosti i javnost rada, a naročito redovno i kvalitetno pružanje komunalnih usluga od interesa za fizičke i pravne osobe.

### **Financijska i ekonomska opravdanost davanja koncesije**

Analiza troškova i koristi koncesije u odnosu na proračun davatelja koncesije.

Davatelj koncesije ima minimalne troškove vezano za davanje koncesije u odnosu na financijsku i ekonomsku korist koncesije. Trošak općine je plaćanje iznosa vezanih za objavu Obavijesti o namjeri davanja koncesije i Odluke o davanju koncesije u Elektroničkom oglasniku javne nabave RH te ostalih pripremnih radnji za provođenje koncesije. Naknada za koncesiju prihod je Proračuna Općine Petrijanec. Procijenjena naknada (prihod) od koncesije predlaže se fiksni iznos od 5.000 kuna godišnje. Navedeni prihod odnosno naknada za koncesiju koristi se za građenje objekata i uređenja komunalne infrastrukture na području Općine Petrijanec. Prihod Državnog proračuna proizlazi iz obveza koje plaćaju gospodarski subjekti (porez na dobit, porez na dohodak, PDV-e, doprinosi i druga davanja).

### **Pravna analiza opravdanosti davanja koncesije**

Ugovor o povjeravanju obavljanja komunalne djelatnosti dimnjačarskih poslova između Općine Petrijanec, Općine Sračinec i DIMAX j.d.o.o. (KLASA: 363-02/17-01/1, URBROJ: 2186-06-17-937) sklopljen je dana 29. prosinca 2017. godine na razdoblje od godinu dana, odnosno do završetka postupka za odabir koncesionara na području Općine Petrijanec. Slijedom navedenog Općina Petrijanec treba pokrenuti postupak za davanje koncesije za dimnjačarske poslove na području Općine Petrijanec. Koncesija se daje na rok od 5 godina.

### **Procijenjena vrijednost koncesije**

Procijenjena vrijednost koncesije za obavljanje komunalne djelatnosti dimnjačarskih poslova na području Općine Petrijanec određuje se u iznosu od 80.000,00 kuna godišnje. Za cijeli period trajanja koncesije (5 godina) za obavljanje dimnjačarskih poslova procijenjena vrijednost koncesije iznosi 400.000,00 kuna.

Procjena vrijednosti koncesije izvršena je na temelju broja domaćinstava i broja poslovnih subjekata na području Općine Petrijanec.

Navedeni prihod Općina će koristiti za podmirenje troškova građenja objekata i uređenja komunalne infrastrukture na području Općine Petrijanec, sukladno Programu građenja objekata i Programu uređenja komunalne infrastrukture za svaku godinu trajanja koncesije.

Predsjednik Općinskog vijeća

mr. sc. Martin Evačić, v. r.